आतंकी संगठन ने कहा- पुलिस पर हमले जारी रखेंगे, वो फर्जी एनकाउंटर करती है
Encounter Between Pakistani Taliban And Police Force In Torkham, Pakistan पाकिस्तान के तोरखम में पाकिस्तानी तालिबान और पुलिस फोर्स के बीच मुठभेड़ हो रही है। इसमें कई लोगों के मारे जाने की खबर मिली है
तहरीक-ए-तालिबान पाकिस्तान, यानी TTP ने पुलिस पर हमले जारी रखने की धमकी दी है। TTP ने रविवार को कहा- पाकिस्तान के हर राज्य में पुलिस बेकसूर लोगों को पहले जेल में बंद करती है और बाद में उनको एनकाउंटर में मार डालती है। हम उससे इसी बात का बदला ले रहे हैं।
एक महीने में TTP ने पुलिस पर 3 बड़े हमले किए हैं। सबसे पहले इस्लामाबाद, फिर पेशावर और दो दिन पहले कराची में। इन तीनों हमलों में कुल मिलाकर 116 पुलिसवाले मारे गए हैं। इस दौरान तीन दहशतगर्द भी ढेर हुए।
धमकी में TTP ने क्या कहा
पाकिस्तान के अखबार ‘द बिजनेस रिकॉर्डर’ को अंग्रेजी में भेजे एक बयान में TTP ने यह धमकी दी। इसमें कहा गया- हम पाकिस्तान की पुलिस को साफ तौर पर बता देना चाहते हैं कि वो हमारी जंग से दूर रहे और फौज की गुलाम न बने। अगर उसने हमारे खिलाफ ऑपरेशन्स जारी रखे तो अंजाम खौफनाक होगा। हम पुलिस के आला अफसरों के घर और उनकी महफूज पनाहगाहों पर हमले करते रहेंगे।
TTP ने कहा- सिक्योरिटी एजेंसीज को यह समझ लेना चाहिए कि अब वो बेकसूर कैदियों को नहीं मार सकती। हर दिन फर्जी एनकाउंटर किए जा रहे हैं। अगर ये सिलसिला नहीं रुका तो भविष्य में जो हमले होंगे, वो पहले से भी ज्यादा भयानक होंगे।
पुलिस पर तालिबान के 3 हमले
पहला: इस्लामाबाद
करीब दो महीने पहले इस्लामाबाद के रेड जोन में पुलिस ने रूटीन चेक के लिए एक टैक्सी को रोका तो ड्राइवर ने खुद को बम से उड़ा लिया। इस हमले में एक अफसर समेत कुल 4 पुलिसवाले मारे गए। 6 लोग गंभीर रूप से घायल हुए। बाद में अफसरों ने बताया कि पुलिस की सतर्कता से इस्लामाबाद में बड़ा हमला होने से बच गया। इस्लामाबाद की पुलिस ने ट्वीट कर बताया कि आतंकी काफी समय से पुलिसवालों का हौसला कम करने के लिए उन्हें टारगेट कर रहे हैं।
दूसरा : पेशावर 
इस महीने की शुरुआत में पेशावर की पुलिस लाइन्स की मस्जिद में फिदायीन हमला हुआ था। तब दोपहर की नमाज के वक्त मस्जिद में करीब 500 लोग मौजूद थे। फिदायीन हमलावर बीच की एक लाइन में मौजूद था। उसने खुद को उड़ा लिया। 110 पुलिसवाले मारे गए।
तहरीक-ए-तालिबान पाकिस्तान (TTP) ने हमले की जिम्मेदारी ली। आर्मी ने इलाके को घेर लिया था, क्योंकि इसके करीब ही आर्मी की एक यूनिट का ऑफिस भी था। इलाके में TTP का खासा दबदबा है और इसी संगठन ने हमले की धमकी भी दी थी।
तीसरा : कराची
शुक्रवार को कराची में कुछ आतंकियों ने पुलिस हेडक्वार्टर पर हमला कर दिया। हमले में एक पुलिस अफसर, एक रेंजर समेत 4 की जान चली गई। 18 लोग घायल हुए हैं। तीन आतंकी भी मारे गए।
शराह-ए-फैसल इलाके में स्थित 5 मंजिला पुलिस हेडक्वार्टर में शाम करीब 7 बजे कुछ आतंकी घुस गए। आतंकियों ने अंधाधुंध फायरिंग शुरू कर दी। सुरक्षाबलों ने जवाबी कार्रवाई की। पुलिस और आतंकियों के बीच करीब 4 घंटे मुठभेड़ चली। हमले की जिम्मेदारी TTP ने ली।
क्या है TTP
2002 में अमेरिकी सेना ने 9/11 आतंकी हमले का बदला लेने अफगानिस्तान में धावा बोलती है। अफगानिस्तान में अमेरिकी कार्रवाई के डर से कई आतंकी पाकिस्तान के कबाइली इलाके में छिप जाते हैं। इसी दौरान पाकिस्तान की सेना इस्लामाबाद की लाल मस्जिद को एक कट्टरपंथी प्रचारक और आतंकियों के कब्जे से मुक्त कराती है। हालांकि कट्टरपंथी प्रचारक को कभी पाकिस्तानी खुफिया एजेंसी ISI का करीबी माना जाता था, लेकिन इस घटना के बाद स्वात घाटी में पाकिस्तानी आर्मी की खिलाफत होने लगी। इससे कबाइली इलाकों में कई विद्रोही गुट पनपने लगे।
ऐसे में दिसंबर 2007 को बैतुल्लाह मेहसूद की अगुवाई में 13 गुटों ने एक तहरीक यानी अभियान में शामिल होने का फैसला किया, लिहाजा संगठन का नाम तहरीक-ए-तालिबान पाकिस्तान रखा गया। शॉर्ट में इसे TTP या फिर पाकिस्तानी तालिबान भी कहा जाता है। आतंकवाद की फैक्ट्री कहे जाने वाले पाकिस्तान में अब तक जितने भी आतंकी संगठन अस्तित्व में आए हैं, उनमें तहरीक-ए-तालिबान पाकिस्तान सबसे खतरनाक माना जाता है।
ये खबर भी पढ़ें...
तालिबान ने PAK फौजी का सिर काटा:कत्ल के बाद सैनिक का शव पेड़ पर लटकाया, लोगों से कहा- जनाजे में शामिल न हों
पाकिस्तान सरकार और TTP (तहरीक-ए-तालिबान पाकिस्तान) के बीच सीजफायर खत्म होने का असर नजर आने लगा है। मीडिया रिपोर्ट्स के मुताबिक TTP ने अफगानिस्तान के बॉर्डर से सटे खैबर पख्तूनख्वा में एक पाकिस्तानी सैनिक का कत्ल किया। इसके बाद उसका शव पेड़ पर लटका दिया। डेड बॉडी के साथ एक धमकी भरी चिट्ठी भी लगाई। पढ़ें पूरी खबर...